
MOCIÓ PER REBUTJAR EL MAGATZEM TEMPORAL CENTRALITZAT

DE RESIDUS NUCLEARS EN ZARRA (VALÈNCIA)

 Sr. Alcalde de l’Ajuntament de l’Alcúdia:

En nom del grup municipal Compromís per l’Alcúdia li presente la següent moció  per a la seua consideració, debat i aprovació, si escau, en el pròxim Ple Municipal:

Les Corts valencianes van aprovar en febrer de 2006 una proposició no de llei en la que demanaven ‘al govern espanyol que rebutge la possibilitat d’ubicar el magatzem centralitzat provisional de residus nuclears d’alta activitat a la central nuclear de Cofrents o en instal·lacions annexes a aquesta’. Així mateix també declaraven ‘de manera solemne la seua ferma oposició a albergar en territori valencià els residus nuclears d’alta activitat que provenen de les centrals nuclears de la resta de l’Estat espanyol, tot considerant els riscs associats al transport i al magatzem indefinit de grans quantitats d’aquests residus perillosos, i per les molt negatives conseqüències que, en cas d’accident, podien tenir per a l’agricultura, l’activitat econòmica en general i, sobretot, per a la població valenciana.’

L’Ajuntament de l’Alcúdia va aprovar en octubre de 2008 una moció per la que s’instava al Govern de l’Estat, al Consell de Seguretat Nuclear i a la Direcció General de la Energia per què no renovaren el permís de funcionament de l’activitat en la central nuclear de Cofrents a partir de 2011, per considerar aquesta instal·lació deficient i perillosa.

Ara s’ha conegut que un municipi valencià, Zarra, opta a acollir el Magatzem Temporal Centralitzat de Residus Nuclears (ATC), magatzem que no és cap solució al problema dels residus, la perillositat dels quals pot durar centenars de milers d’anys.

Tenint en compte que la vida útil de la central nuclear de Cofrents acaba el 2011, l’elecció de Zarra com a ubicació del magatzem podria aplanar el camí a l’allargament de la vida d’una central nuclear que es troba a 80 Km del nostre municipi.

A més la proposta d’ubicació del magatzem radioactiu a Zarra no afectaria únicament les poblacions de la comarca de la Vall d’Aiora sinó també altres comarques valencianes, entre elles la nostra: la Ribera.
Zarra i Cofrents es localitzen a La Vall d’Ayora, una comarca de gran superfície amb recursos naturals aprofitats en la producció de energies netes (no fòssils) com l’eòlica, fotovoltaica i l’hidroelèctrica. Però amb una central nuclear, que influeix des de fa 25 anys en que no prosperen projectes per la diversitat econòmica, el que està provocant l’èxode rural i l’envelliment de la població. El magatzem nuclear, probablement, no ajudarà a corregir aquesta tendència cap a l’estancament permanent de la comarca.

No volem que la població s’expose a aquest risc quan hi ha alternatives que no posarien en perill la salut de ningú, ni de València ni de cap altra comunitat autònoma. Considerem que l’alternativa més prudent i viable és programar un tancament ordenat de les nuclears, a mesura que vagen acabant el seu cicle de vida, sense prorrogar-lo més, ja que això augmentaria el risc d’accidents. És en aquest context quan s’hauria d’estudiar com gestionar els residus, d’una manera tranquil·la i sense pressions, però buscar un magatzem en un context de no qüestionament del model energètic actual, a més de perillós, seria una total irresponsabilitat. 

En conseqüència l’Ajuntament de l’Alcúdia adopta els següents acords: 

1- Rebutjar la ubicació del Magatzem Temporal Centralitzat de Residus Nuclears (ATC) a Zarra per les raons abans explicades.

2- Instar a la Generalitat Valenciana a complir l’acord de les Corts Valencianes del 2006, pel qual s’oposaven a la instal·lació de qualsevol magatzem al territori valencià, i, en conseqüència, es manifeste expressament en contra de la instal·lació del Magatzem Temporal Centralitzat de Zarra, a València.

3- Instar al Govern estatal a que:

- Reconsidere el procés iniciat per la Resolució de 23 de desembre de 2009, de la Secretaria d'Estat d'Energia, per la qual s'efectua la convocatòria pública per a la selecció dels municipis candidats a albergar l'emplaçament del Magatzem Temporal Centralitzat de combustible nuclear gastat i residus radioactius d'alta activitat (ATC) i el seu centre tecnològic associat, tot i atenent-se a:

- La implementació d’un pla ordenat de tancament de les centrals nuclears espanyoles, establint les dates de tancament en funció del seu estat funcional i data de finalització del permís d'explotació.

- La supeditació de qualsevol decisió sobre l'emmagatzemament dels residus nuclears a l'elaboració i implementació efectiva d'aquest pla de tancament, així com a la busca d'un ampli consens social i polític territorial abans d'iniciar els tràmits, tenint en compte les comunitats autònomes, municipis, experts científics i entitats ecologistes.

4- Comunicar el present acord a les Corts Valencianes, al Govern Espanyol, als respectius grups parlamentaris i a la Plataforma Tanquem Cofrents.
L’Alcúdia 15 d’abril de 2010

Paco Sanz

Regidor de Compromís per l’Alcúdia
